 Wọn ṣi n wa Ọdunayọ Jẹgẹdẹ, nọọsi to sọnu pẹlu mọto tuntun nIleṣa : Ninu idaamu ọkan lawọn mọlebi obinrin nọọsi kan, Ọdunayọ Jẹgẹdẹ, ṣi wa bayii niluu Ileṣa nipinlẹ Ọṣun lori bi obinrin naa ṣe dagbere ibiiṣẹ, ṣugbọn ti wọn ko ri i ko pada wale titi di asiko yii.Ọmọ ẹ, Comfort, to ba awọn oniroyin sọrọ ṣalaye wi pe, ibiiṣẹ ẹ ni Igbaye Maternity Centre, nIleṣa ni wọn ti ranṣẹ pe iya oun wi pe ẹni kan n rọbi lọwọ, o fẹẹ bimọ. O ni, alọ ẹ lawọn ri pẹlu mọto ayọkẹlẹ tuntun, Chevrolet to ṣẹṣẹ ra, ṣugbọn ti obirnin nọọsi naa ko de ibiiṣe ẹ, ti ko tun ti i pada sile titi di asiko yii.Ẹni aadọta ọdun ni wọn pe e, ọjọ kejọ oṣu kẹwaa ọdun yii ni wọn lo ti jade kuro nile ẹ to wa ni Ilo Ẹlẹfọ nIleṣa, ṣugbọn ti wọn ko ri i pẹlu mọto ẹ to gbe jade, bẹẹ ni ko ti i gba nọmba idanimọ sara mọtọ ọhun paapaa.Ọmọ yii fi kun un pe, gbogbo akitiyan awọn lati ba a sọrọ lori foonu ẹ ni ko so eso rere, nitori foonu ọhun ti ku patapata. Bẹẹ gẹgẹ lo sọ pe lojuẹsẹ lawọn ti fọrọ ọhun to awọn ọlọpaa leti ni teṣan wọn to wa nIjẹbu-Jeṣa ati ni Ileṣa.Ninu ọrọ ti agbẹnusọ fun ileeṣẹ ọlọpaa nipinlẹ Ọṣun sọ lori iṣẹlẹ naa, Arabinrin Yẹmisi Ọpalọla, o lawọn ti gbọ si iṣẹlẹ ọhun, ati pe gbogbo awọn ẹka ileeṣẹ agbofinro to yẹ ko gbọ pata loun ti fọrọ ọhun to leti, ti oun si n reti aabọ wọn lori iwadii bọrọ naa ṣe jẹ. 